休歇歌
作者：張繼先
朝代：宋

paragraphs: 休休休歇歇，休休歇歇無分別。
千般要妙萬般玄，只是教人各休歇。
既能休，復能歇，一切情緣皆斷絕。
饑餐渴飲困時眠，萬死千生沒交涉。
古聖賢，及明哲，一性綿綿周浩劫。
光明相照合真空，休歇之餘更無別。
地獄種，作冤業，六識熾然如火熱。
立我爭人昧休歇，甘受碎身并拔舌。
休與歇，真口訣，無愚無智無工拙。
從上師真只恁修，不遇知心誰肯泄。
休非休，歇非歇，大用現前無扭捏。
主張元化絕形蹤，囊括虛空超起滅。
亦無休，亦無歇，歇歇休休皆强說。
欲知真歇與真休，一輪皎潔中秋月。